Na podlagi prvega odstavka 77. člena Zakona o zdravstvenem varstvu in zdravstvenem zavarovanju (Uradni list RS, št. 72/06 - uradno prečiščeno besedilo, 114/06 - ZUTPG, 91/07, 71/08 - skl. US, 76/08, 62/10 - ZUPJS, 87/11, 40/11 - ZUPJS-A, 40/12 - ZUJF, 21/13 - ZUTD-A, 63/13 - ZIUPTDSV, 91/13, 99/13 - ZUPJS-C, 99/13 - ZSVarPre-C, 111/13 - ZMEPIZ-1, 95/14 - ZIUPTDSV-A, 95/14 - ZUJF-C, 47/15 - ZZSDT, 90/15 - ZIJZ-1, 90/15 - ZIUPTD, 61/17 - ZUPŠ, 64/17 - ZZDej-K, 75/17 - ZIUPTD-A, 36/19, 49/20 - ZIUZEOP) ter prvega odstavka 64. člena v zvezi s prvim in tretjim odstavkom 65. člena Statuta Zavoda za zdravstveno zavarovanje Slovenije (Uradni list RS, št. 87/01 in 1/02 – popr.) generalni direktor Zavoda za zdravstveno zavarovanje Slovenije izdaja

**PRAVILNIK O IZVAJANJU NADZOROV NAD DOBAVITELJI MEDICINSKIH PRIPOMOČKOV**

**I. UVODNE DOLOČBE**

1. člen

**(splošne določbe)**

S tem Pravilnikom o izvajanju nadzorov nad dobavitelji (v nadaljnjem besedilu: pravilnik) Zavod za zdravstveno zavarovanje Slovenije (v nadaljnjem besedilu: ZZZS) opredeljuje vrste, vsebino in postopek izvajanja nadzorov nad dobavitelji medicinskih pripomočkov (v nadaljnjem besedilu: MP).

2. člen

**(pomen izrazov)**

(1) Izrazi in kratice, uporabljeni v tem pravilniku, imajo naslednji pomen:

* FURS je Finančna uprava Republike Slovenije;
* JAZMP je Javna agencija Republike Slovenije za zdravila in medicinske pripomočke;
* nadzornik je pooblaščena oseba ZZZS za izvajanje nadzorov nad dobavitelji;
* OE ZZZS je območna enota ZZZS;
* izdajno mesto pomeni pogodbeno dogovorjeni naslov, na katerem dobavitelj izdaja ali/in izposoja MP;
* seznam pripomočkov je seznam, ki je priloga pogodbe o izdaji (izposoji), servisiranju in vzdrževanju medicinskih pripomočkov, sklenjeni med ZZZS in dobavitelji;
* POPMP – Področje za odločanje o pravicah in za medicinske pripomočke je notranja organizacijska enota ZZZS;
* vodja OZZ je na OE zaposleni delavec, ki vodi Oddelek za izvajanje OZZ;
* pripomoček je serijsko izdelan medicinski pripomoček, ki je v pogodbi, sklenjeni med ZZZS in dobavitelji;
* obvestilo o izvedenem nadzoru je listina, s katero ZZZS dobavitelja obvešča o morebitnih kršitvah ter o ukrepih in rokih za odpravo kršitev.

(2) Razen izrazov in kratic iz prejšnjega odstavka, imajo izrazi, uporabljeni v tem pravilniku, enak pomen kot izrazi, uporabljeni v Pravilih obveznega zdravstvenega zavarovanja (Uradni list RS, št. 79/94, 73/95, 39/96, 70/96, 47/97, 3/98, 3/98, 51/98 - odl. US, 73/98 - odl. US, 90/98, 6/99 - popr., 109/99 - odl. US, 61/00, 64/00 - popr., 91/00 - popr., 59/02, 18/03, 30/03, 35/03 - popr., 78/03, 84/04, 44/05, 86/06, 90/06 - popr., 64/07, 33/08, 71/08 - skl. US, 7/09, 88/09, 30/11, 49/12, 106/12, 99/13, 25/14 - odl. US, 25/14, 85/14, 10/17 - ZČmIS, 64/18, 4/20, 43/20 in 91/20; v nadaljnjem besedilu: pravila OZZ) in v Pravilniku o seznamu in izhodiščih za vrednosti medicinskih pripomočkov iz obveznega zdravstvenega zavarovanja (Uradni list RS, št. 4/20).

**II. VRSTE NADZORA**

**3. člen**

(1) ZZZS pri izvedbi nadzora nad dobaviteljem preverja upoštevanje določil Dogovora o preskrbi z medicinskimi in tehničnimi pripomočki za obdobje 2009 – 2011 z dne 14. 7. 2009 - s spremembami in dopolnitvami (v nadaljnjem besedilu: dogovor), pogodb med dobaviteljem in ZZZS o izdaji (izposoji), servisiranju in vzdrževanju medicinskih pripomočkov (v nadaljnjem besedilu: pogodb z dobavitelji), pravil OZZ in drugih splošnih aktov ZZZS.

(2) Pri izvedbi nadzora se upošteva ter uporabi podatke iz pogodb z dobavitelji, iz evidenc ZZZS o prejetih in obračunanih MP, iz listin za uveljavljenje pravice do MP, iz razpoložljive dokumentacije pridobljene na podlagi dogovora ter iz drugih veljavnih aktov ZZZS.

(3) ZZZS izvaja nad dobavitelji naslednje vrste nadzorov:

1. nadzor nad izdajnimi mesti;
2. nadzor nad minimalnim obratovalnim časom;
3. nadzor nad izdajo in/ali izposojo MP, ki so v pogodbi z dobavitelji.

(4) Poleg nadzorov iz prejšnjega odstavka ZZZS v skladu z 9. členom tega dogovora ugotavlja, ali je bila dobavitelju izrečena globa.

**II/1. Nadzor nad izdajnimi mesti**

**4. člen**

(1) V skladu z določili pogodbe z dobavitelji ter dogovora, dobavitelji izdajajo oziroma izposojajo MP na izdajnih mestih, ki so navedena v pogodbi z dobavitelji, razen v primerih izdaje MP na podlagi zbirne naročilnice in dostave na dom zavarovane osebe, ko je to v skladu z internimi akti ZZZS.

(2) Pri nadzoru nad izdajnimi mesti se preverja, če:

* dobavitelj izvaja izdajo oziroma izposojo MP zavarovanim osebam na vseh izdajnih mestih in je na vidnem mestu vseh izdajnih mest nalepka ZZZS, da je dobavitelj pogodbeni partner ZZZS;
* dobavitelj izdaja oziroma izposoja MP zavarovanim osebam izven izdajnih mest, razen v primerih navedenih v prvem odstavku;
* je dobavitelj na izdajnih mestih, ki so bila črtana iz pogodbe ali niso bila pogodbeno dogovorjena, odstranil nalepko ZZZS.

(3) V primeru iz tretje alineje prejšnjega odstavka ali če nadzornik meni, da dobavitelj krši predpise, ki urejajo izvajanje prometa z MP, nadzornik po izdaji obvestila o izvedenem nadzoru, poda prijavo na JAZMP.

**II/2. Nadzor nad minimalnim obratovalnim časom**

**5. člen**

(1) V skladu z določili dogovora in pogodb z dobavitelji, dobavitelj na izdajnih mestih zagotavlja minimalni obratovalni čas. Pri nadzoru minimalnega obratovalnega časa se preverja, ali dobavitelj na izdajnih mestih zagotavlja izdajo in/ali izposojo MP v skladu s pogodbeno dogovorjenim obratovalnim časom.

**II/3. Nadzor nad izdajo in izposojo MP**

**6. člen**

**(nadzor nad izdajo in/ali izposojo pripomočkov)**

(1) Pri nadzoru nad izdajo in/ali izposojo pripomočkov, ki so v pogodbi z dobavitelji, se preverja ali :

* dobavitelj v primeru izdaje na vseh izdajnih mestih zagotavlja zavarovani osebi najmanj enega izmed pripomočkov, ki so pogodbeno dogovorjeni v okviru posamezne vrste MP;
* dobavitelj v primeru izposoje na izdajnih mestih, ki so dogovorjeni v pogodbi za izvajanje izposoje, zagotavlja najmanj enega izmed pripomočkov, ki so pogodbeno dogovorjeni v okviru posamezne vrste MP;
* imajo pripomočki, oznako CE, kadar je to potrebno glede na zakonodajo;
* imajo pripomočki, navodila za uporabo v slovenskem jeziku, kadar je to potrebno glede na zakonodajo.

(2) Pri nadzoru nad izposojo pripomočkov se dodatno preverja še, če:

* je dobavitelj zavarovani osebi izročil navodilo za uporabo v slovenskem jeziku, ter ji pokazal in pojasnil pravilno uporabo ter izvedel vse ustrezne nastavitve;
* je dobavitelj zavarovani osebi izročil telefonsko številko in elektronski naslov, na katerega se lahko zavarovana oseba obrne, če se pripomoček pokvari;
* je dobavitelj izdal in zavarovani osebi izročil izpolnjen obrazec za reverz, z vso predpisano vsebino.

(3) Za izvedbo nadzora nad izdajo pripomočkov, nadzornik na podlagi seznama pripomočkov, ki so v pogodbi z dobaviteljem, izbere najmanj pet vrst MP in pripomočke v okviru teh vrst MP, ki bodo predmet nadzora. Če ima dobavitelj v pogodbi manj kot pet vrst MP, so predmet nadzora vse vrste MP, ki so v pogodbi z dobaviteljem.

(4 Za izvedbo nadzora nad izposojo pripomočkov, nadzornik na podlagi seznama pripomočkov, ki so v pogodbi z dobaviteljem, izbere najmanj tri vrste MP in pripomočke v okviru teh vrst MP, ki bodo predmet nadzora. Če ima dobavitelj v pogodbi manj kot tri vrste MP, so predmet nadzora vse vrste MP, ki so v pogodbi z dobaviteljem.

(5) Nadzornik ob izdaji obvestila o izvedenem nadzoru poda še prijavo na JAZMP, če pripomočki nimajo oznake CE in ustreznih navodil za uporabo v slovenskem jeziku, kadar je to potrebno glede na zakonodajo.

**7. člen**

**(nadzor računov ter drugih dokumentov ob izdaji pripomočkov)**

(1) Pri nadzoru računov ter drugih dokumentov ob izdaji pripomočkov se preverja, ali je dobavitelj pri izdaji:

* zavarovani osebi izdal račun na datum prejema pripomočka, kot je navedeno v ZZZS evidencah in ali je datum prejema pripomočka enak, kot je naveden na naročilnici;
* na računu, ki je bil izdan zavarovani osebi, navedel pripomoček, ki je naveden v pogodbi;
* od zavarovane osebe v primeru izdaje pripomočka, ki v pogodbi z dobaviteljem ni dogovorjen predhodno pridobil pisno soglasje, da bo MP uveljavila v višjem ali drugačnem standardu, z navedbo vrednosti doplačila.

(2) Za izvedbo nadzora iz prejšnjega odstavka nadzornik izbere najmanj deset zavarovanih oseb, ki jim je dobavitelj na nadziranem izdajnem mestu izdal pripomoček in ga zaračunal ZZZS. Če nadzornik dvomi v resničnost navedb o pripomočku iz pregledanih dokumentov in dejansko izdanim pripomočkom, predlaga FURS-u, da opravi nadzor.

(3) V primeru ugotovljenih kršitev iz tega člena se upoštevajo določbe dogovora, ki urejajo kršitve pogodbenih obveznosti.

**8. člen**

**(nadzor nad izdajo individualno izdelanih MP)**

1. Pri nadzoru nad izdajo MP, ki so v pogodbi z dobavitelji in so individualno izdelani za posamezno zavarovano osebo, se za najmanj pet zavarovanih oseb, ki jim je dobavitelj izdal te MP preveri:
* ali so bile sestavljene pisne izjave za MP, izdelan za posameznega uporabnika;
* ali so zavarovane osebe prejele navodila za uporabo in vzdrževanje MP v slovenskem jeziku, upoštevaje določila veljavne zakonodaje;
* ali je bil zavarovani osebi izdan račun na datum prejema MP, kot je navedeno v ZZZS evidencah in ali je datum prejema MP enak, kot je naveden na naročilnici;
* ali je v primeru izdaje MP v višjem ali drugačnem standardu dobavitelj predhodno pridobil pisno soglasje zavarovane osebe, z navedbo vrednosti doplačila.

Če je dobavitelj izdal manj kot petim zavarovanim osebam individualno izdelane MP, se nadzor izvede za vse zavarovane osebe.

(2) Za izvedbo nadzora iz prejšnjega odstavka nadzornik pred izvedbo nadzora pridobi pisne izjave zavarovanih oseb, ali so prejele navodila za uporabo in vzdrževanje MP v slovenskem jeziku.

(3) Nadzornik v primeru kršitve iz prve in druge alineje prvega odstavka, ob izdaji obvestila o izvedenem nadzoru, posreduje prijavo na JAZMP.

II/4. **Ugotavljanje izrečene globe dobavitelju za davčni prekršek**

**9. člen**

(1) Nadzornik OE, ki je sklenila pogodbo za MP z dobaviteljem, od FURS pridobi podatek o tem, ali je bila dobavitelju v obdobju dveh let pred prejemom zahteve na FURS, izrečena globa z odločbo za davčni prekršek v skladu z določili Zakona o davčnem postopku (Uradni list RS, št. 13/11 - uradno prečiščeno besedilo, 24/12 - ZDDPO-2G, 24/12 - ZDoh-2I, 32/12, 94/12, 101/13 - ZDavNepr, 111/13, 22/14 - odl. US, 40/14 - ZIN-B, 25/14 - ZFU, 90/14, 95/14 - ZUJF-C, 23/15 - ZDoh-2O, 23/15 - ZDDPO-2L, 91/15, 63/16, 69/17, 13/18 - ZJF-H, 36/19, 66/19, 36/20 - ZIUJP, 49/20 - ZIUZEOP, 61/20 - ZIUZEOP-A in 89/20, v nadaljnjem besedilu: ZDavP-2).

(2) Podatek iz prejšnjega odstavka se pridobi od FURS v skladu z vsakokratnim veljavnim Protokolom o posredovanju podatkov za namen preverjanja izpolnjevanja davčnih obveznosti dobaviteljev MP (v nadaljnjem besedilu: protokol), sklenjenim med ZZZS in FURS.

**III. POSTOPEK IZVEDBE NADZORA**

**10. člen**

**(izvajalec nadzora)**

(1) Nadzor nad dobavitelji izvajajo nadzorniki, ki jih pooblasti generalni direktor ZZZS.

(2) Posamezna OE izvaja vse vrste ali določene vrste nadzorov pri dobaviteljih ali na izdajnih mestih dobaviteljev, ki imajo sedež na njenem območju. V dogovoru med OE, lahko nadzor pri dobavitelju ali na posamičnem izdajnem mestu dobavitelja, izvede druga OE.

(3) Nadzornik se je dolžan izločiti iz nadzora, če je z lastnikom dobavitelja, pooblaščeno osebo ali z osebo, ki opravlja delo pri dobavitelju, v sorodstvenem, pogodbenem ali v kakšnem drugem razmerju, zaradi katerega obstaja dvom v njegovo nepristranskost. V primeru izločitve nadzornika iz konkretnega nadzora, direktor OE, imenuje drugega nadzornika za izvedbo tega nadzora.

(4) Nadzornik je pri izvedbi nadzora samostojen – samostojno vodi nadzor ter izda akte v zvezi z opravljenim postopkom nadzora. Nadzornik je pri pripravi in izvajanju nadzora dolžan upoštevati akte ZZZS, ki se nanašajo na področje zagotavljanja pravice do MP.

(5) Nadzornik mora varovati osebne podatke v skladu s predpisi, ki urejajo varovanje osebnih podatkov in druge podatke, s katerimi se seznani pri izvedbi nadzora.

(6) Nadzornik je neposredno odgovoren vodji OZZ posamezne OE, ki ji poroča o ugotovljenih nepravilnostih. V primeru, da je nadzornik vodja OZZ, pa je odgovoren direktorju OE. Vodja OZZ oziroma direktor OE spremljata odpravo ugotovljenih nepravilnosti pri nadzoru ter o ugotovitvah poročata v poročilu, ki ga posamezna OE izdela na podlagi 11. člena tega pravilnika.

**11. člen**

**(vrste in obseg nadzorov)**

(1) Vsak pogodbeni dobavitelj MP mora biti predmet nadzora vsaj enkrat v obdobju treh let. Če kateri od dobaviteljev ni bil predmet nadzora v obdobju treh koledarskih let, mora posamezna OE o razlogih poročati POPMP in ga seznaniti o predvidenem datumu nadzora konkretnega dobavitelja, ki mora biti izveden in zaključen do 30. junija tekočega koledarskega leta.

(2) OE izvajajo nadzore v skladu z letnim načrtom planiranih nadzorov po OE v poslovnem planu ZZZS.

(3) Ne glede na prejšnji odstavek, podatke za ugotavljanje izrečenih glob, pridobi pristojna OE vsako leto za vse dobavitelje. Ugotavljanje izrečenih glob dobaviteljev se ne načrtuje v letnih poslovnih planih ZZZS.

(4) Nadzornik je dolžan celotno dokumentacijo v zvezi z opravljenimi nadzori vnesti v za to namenjeno aplikacijo ZZZS.

(5) Posamezna OE vsako leto, najkasneje do 10. januarja, poroča POPMP o v preteklem letu izvedenih in zaključenih nadzorih. Zahtevane podatke, ki jih mora vsebovati poročila o izvedenih nadzorih in ugotovitvah določi POPMP.

**12. člen**

**(identifikacija nadzornikov ter način izvajanja nadzorov)**

(1) Nadzornik, ki izvaja nadzor pri dobavitelju, se izkaže s pisnim pooblastilom.

(2) Nadzor pri dobavitelju se praviloma izvaja napovedano. Nadzor se izjemoma lahko izvede nenapovedano, in sicer v primeru, ko direktor posamezne OE oceni, da je takšen način nadzora potreben zaradi ugotavljanja izpolnjevanja pogodbenih obveznosti dobavitelja v določenih primerih zagotavljanja pravic zavarovanih oseb do MP.

(3) Nadzor glede morebitnih kršitev obveznosti dobavitelja se lahko izvede tudi na podlagi opozoril zavarovanih oseb ali izvajalcev ter drugih subjektov.

**13. člen**

**(izdaja zapisnika)**

(1) Po izvedenem nadzoru nadzornik izda začasni zapisnik, ki ga v petnajstih dneh od dne izvedbe nadzora, pošlje dobavitelju s priporočeno pošto s povratnico oziroma na drug način, ki dokazuje prejem dobavitelja.

(2) Dobavitelj lahko v osmih dneh od prejema začasnega zapisnika pošlje pripombe na začasni zapisnik na OE, ki je opravila nadzor. Te pripombe nadzornik obravnava pred izdajo končnega zapisnika.

(3) Če dobavitelj v roku iz prejšnjega odstavka ne poda pripomb, se začasni zapisnik šteje za končni zapisnik.

(4) Nadzornik pošlje izvod končnega zapisnika dobavitelju s priporočeno pošto oziroma na drug način, ki dokazuje prejem dobavitelja, in na OE, ki je sklenila pogodbo z dobaviteljem, na katerega se nanaša nadzor.

**14. člen**

**(vsebina začasnega in končnega zapisnika)**

(1) Začasni zapisnik vsebuje naslednje podatke:

- številko postopka in datum izdaje začasnega zapisnika,

- naziv in naslov dobavitelja ter naslov izdajnega mesta, pri katerem se izvaja nadzor,

- ime in priimek nadzornika,

- ime in priimek osebe, ki je s strani dobavitelja sodelovala pri nadzoru,

- datum izvedbe in čas trajanja nadzora,

- vrsto nadzora,

- zapis o splošnih in konkretnih ugotovitvah nadzora,

- morebitne druge podatke,

- podpis nadzornika.

(2) Končni zapisnik vsebuje naslednje podatke:

* številko postopka in datum izdaje končnega zapisnika,
* naziv in naslov dobavitelja ter naslov izdajnega mesta, pri katerem je bil izveden nadzor,
* ime in priimek nadzornika,
* ime in priimek osebe, ki je s strani dobavitelja sodelovala pri nadzoru,
* datum izvedbe in čas trajanja nadzora,
* vrsto nadzora,
* navedba pripomb na začasni zapisnik, če so bile podane,
* zapis o splošnih in konkretnih ugotovitvah nadzora, upoštevaje pripombe na začasni zapisnik, če so bile podane,
* morebitne druge podatke,
* podpis nadzornika.

**15. člen**

**(obvestilo o izvedenem nadzoru)**

(1) V primeru, ko so bile v nadzoru ugotovljene kršitve določb pogodbe z dobaviteljem, nadzornik posamezne OE, na podlagi zapisnika, pripravi obvestilo o izvedenem nadzoru, ki vsebuje:

* številko postopka in datum izdaje obvestila,
* naziv in naslov dobavitelja ter naslov izdajnega mesta, pri katerem je bil izveden nadzor,
* datum izvedbe in čas trajanja nadzora,
* vrsto nadzora,
* zapis o splošnih in konkretnih ugotovitvah nadzora,
* navedbo kršitev pogodbe z dobaviteljem in rok za odpravo kršitev,
* navedbo morebitnih predvidenih ukrepov ter rok za izvedbo ukrepov,
* rok za posredovanje dokazila o odpravi nepravilnosti,
* ime in priimek direktorja OE, ki bo podpisnik obvestila.

(2) Če v zvezi z izvedenim nadzorom ni predlaganih ukrepov ali ugotovljenih kršitev, ima končni zapisnik hkrati že naravo obvestila o izvedenem nadzoru.

(3) Obvestilo o izvedenem nadzoru podpiše direktor OE, ki je sklenila pogodbo z dobaviteljem, na katerega se nanaša nadzor.

(4) Nadzornik pošlje izvod obvestila o izvedenem nadzoru dobavitelju s priporočeno pošto s povratnico oziroma na drug način, ki dokazuje prejem dobavitelja in na OE, ki je sklenila pogodbo z dobaviteljem, na katerega se nanaša nadzor.

 (5) Po poteku roka za odpravo nepravilnosti nadzornik preveri ali je bila kršitev odpravljena oziroma ali je bila obveznost dobavitelja izpolnjena in o tem obvesti vodjo OZZ oziroma direktorja OE.

 (6) Če dobavitelj nepravilnosti ne odpravi v roku, se upoštevajo določbe dogovora, ki urejajo kršitve pogodbenih obveznosti in določila pogodbe.

**16. člen**

**(obvestilo o izrečeni globi za davčni prekršek)**

(1) V primeru iz 9. člena tega pravilnika, nadzornik izda obvestilo o izrečeni globi dobavitelju.

(2) Če je bila dobavitelju izrečena globa v skladu z ZDavP-2, direktor OE, ki je sklenila pogodbo z dobaviteljem, izda obvestilo o izrečeni globi dobavitelju in ga s priporočeno pošto s povratnico oziroma na drug način, ki dokazuje prejem, pošlje dobavitelju.

(3) Nadzornik pripravi obvestilo o izrečeni globi dobavitelju, ki vsebuje:

* številko postopka in datum izdaje obvestila,
* naziv in naslov dobavitelja,
* datum, ko je bil ZZZS seznanjen z izrekom globe dobavitelju,
* zapis o ugotovitvah kršitve pogodbe z dobavitelji,
* ukrepe na podlagi dogovora,
* ime in priimek direktorja OE, ki bo podpisnik obvestila.

(4) V primeru ugotovljene kršitve iz tega člena se upoštevajo določbe dogovora, ki urejajo kršitve pogodbenih obveznosti.

**IV. NOTRANJE KONTROLE NADZOROV**

**17. člen**

**(postopek notranje kontrole nadzorov)**

(1) Direktor OE pooblasti na OE ZZZS zaposlenega delavca za izvedbo notranjih kontrol, ki bodo zagotavljale pravilno in pravočasno izvedbo postopkov nadzora in postopkov pridobivanja podatkov od FURS-a, in sicer:

* nadzora nad izdajnimi mesti, nadzora nad minimalnim obratovalnim časom in nadzora nad izdajo in/ali izposojo MP, ki so predmet pogodb z dobavitelji;
* da preveri ali so bile vloge za pridobitev podatkov o izreku globe za davčni prekršek dobaviteljem, na FURS posredovane v skladu z določili protokola;
* da primerja seznama dobaviteljev, ki je bil posredovan FURS-u, s seznamom veljavnih pogodb z dobavitelji na dan posredovanja vloge FURS-u.

(2) Notranja kontrola se izvede enkrat letno za 10 % v poslovnem planu planiranih nadzorov in za nadzore postopkov pridobivanja podatkov s strani FURS-a. Pooblaščeni delavec za izvajanje notranje kontrole oceni skladnost posameznega nadzora ter postopka pridobivanja podatkov s strani FURS-a, ki je predmet kontrole, z določbami tega pravilnika ter drugimi akti ZZZS.

(3) Vsaka posamezna OE je dolžna celotno dokumentacijo v zvezi z izvedbo notranjih kontrol vnesti v za to namenjeno aplikacijo ZZZS.

**18. člen**

**(izdelava analize)**

POPMP enkrat letno izdela analizo najpogostejših ugotovljenih kršitev pri nadzorih nad dobavitelji. Analiza se pripravi na podlagi letnih poročil o izvedenih in zaključenih nadzorih nad dobavitelji. Analiza ugotovljenih kršitev se uporabi kot podlaga za pripravo usmeritev OE pri njihovem načrtovanju letnega planiranja vrst in obsega nadzorov dobaviteljev.

**V. KONČNI DOLOČBI**

**19. člen**

**(prenehanje veljavnosti)**

Z uveljavitvijo tega pravilnika preneha veljati Pravilnik o izvajanju nadzorov nad dobavitelji, št. 0072-31/2014-DI/1 z dne 23. oktobra 2014.

**20. člen**

**(začetek veljavnosti)**

Ta pravilnik se objavi na spletni strani ZZZS in začne veljati z dnem 1. 1. 2021.

Številka:

Datum:

 Generalni direktor

 Marjan Sušelj